stanford-oval/wikipedia huggingface dataset:
ไทกีไซคลีน
การใช้ประโยชน์ทางการแพทย์

ไทกีไซคลีนถูกใช้ในการรักษาโรคที่เกิดจากการติดเชื้อแบคทีเรียหลายชนิด ได้แก่ การติดเชื้อแบคทีเรียของผิวหนังแบบซับซ้อน (complicated skin and structure infections), การติดเชื้อแบคทีเรียในช่องท้องแบบซับซ้อน (complicated intra-abdominal infections) และ โรคปอดอักเสบชุมชนที่เกิดจากการติดเชื้อแบคทีเรีย (community-acquired bacterial pneumonia) ขอบข่ายการออกฤทธิ์ของไทกีไซคลีน ดังแสดงต่อไปนี้
ไทกีไซคลีน สามารถใช้รักษาการติดเชื้อแบคทีเรียของผิวหนังแบบซับซ้อนที่มีสาเหตุมาจาก; Escherichia coli, Enterococcus faecalis ที่ยังตอบสนองต่อแวนโคมัยซิน, methicillin-resistant Staphylococcus aureus (MRSA), Streptococcus agalactiae, Streptococcus anginosus grp., Streptococcus pyogenes, Enterobacter cloacae, Klebsiella pneumoniae, และ Bacteroides fragilis
ไทกีไซคลีน มีข้อบ่งชี้ในการรักษาการติดเชื้อแบคทีเรียในช่องท้องแบบซับซ้อนที่มีสาเหตุมาจาก; Citrobacter freundii, Enterobacter cloacae, Escherichia coli, Klebsiella oxytoca, Klebsiella pneumoniae, Enterococcus faecalis ที่ยังตอบสนองต่อแวนโคมัยซิน, methicillin-resistant Staphylococcus aureus (MRSA), Streptococcus anginosus grp., Bacteroides fragilis, Bacteroides thetaiotaomicron, Bacteroides uniformis, Bacteroides vulgatus, Clostridium perfringens, และ Peptostreptococcus micros
ไทกีไซคลีน อาจใช้ในการรักษาโรคปอดอักเสบชุมชนที่เกิดจากการติดเชื้อแบคทีเรียที่มีสาเหตุมาจาก; Streptococcus pneumoniae ที่ยังตอบสนองต่อเพนิซิลลิน, Haemophilus influenzae ที่ไม่ได้ผลิตเอนไซม์เบตา-แลคตาเมส และ Legionella pneumophila
การบริหารยาไทกีไซคลีนนั้นสามารถบริหารยาได้เฉพาะการฉีดเข้าหลอดเลือดดำเท่านั้น โดยยานี้มีขอบข่ายการออกฤทธิ์ครอบคลุมเชื้อแบคทีเรียแกรมบวกและแกรมลบหลายสายพันธุ์ นอกจากนี้แล้วยังออกฤทธิ์ครอบคลุมถึงจุลินทรีย์ที่ไม่ต้องการออกซิเจนได้บางชนิด โดยส่วนใหญ่มักเป็นเชื้อแบคทีเรียที่ดื้อต่อยาปฏิชีวนะอื่นที่มีใช้อยู่ก่อน เช่น methicillin-resistant Staphylococcus aureus (MRSA) และ Acinetobacter baumannii แต่ไม่มีผลต่อเชื้อสกุล Pseudomonas spp. และ Proteus spp. ปัจจุบันไทกีไซคลินผ่านการทดลองทางคลินิกในขั้นที่ 3 เป็นที่เรียบร้อยแล้ว และได้รับการรับรองให้ใช้ในการรักษาการติดเชื้อแบคทีเรียของผิวหนังแบบซับซ้อน, การติดเชื้อแบคทีเรียในช่องท้องแบบซับซ้อน และ โรคปอดอักเสบชุมชนที่เกิดจากการติดเชื้อแบคทีเรีย โดยพบว่ายานี้ในรูปแบบฉีดเข้าหลอดเลือดดำมีประสิทธิภาพในการรักษาการติดเชื้อแบคทีเรียของผิวหนังแบบซับซ้อนได้เทียบเท่ากับแวนโคมัยซินและแอซทรีโอนัมรูปแบบฉีดเข้าหลอดเลือดดำเป็นอย่างน้อย และมีประสิทธิภาพเทียบเคียงได้กับอิมมิพีเนม/ซิลลาสตาตินในการรักษาการติดเชื้อแบคทีเรียในช่องท้องแบบซับซ้อน
สมาคมโรคติดเชื้อและจุลชีววิทยาคลินิกแหล่งสหภาพยุโรป (European Society of. Clinical Microbiology and Infectious Diseases; ESCMID) ได้แนะนำให้ใช้ไทกีไซคลินเป็นทางเลือกที่สำคัญในการรักษาการติดเชื้อ Clostridium difficile ที่มีอาการรุนแรง และ/หรือซับซ้อน หรือดื้อยา
นอกจากนี้ยังสามารถใช้ไทกีไซคลีนได้ในกลุ่มประชากรที่มีระบบภูมิคุ้มกันผิดปกติ ได้แก่ ผู้ป่วยภาวะคุ้มกันบกพร่อง, ผู้ป่วยมะเร็ง, ผู้ป่วยมะเร็งเม็ดเลือดขาวเฉียบพลันชนิดไมอิลอยด์
การใช้ประโยชน์ทางการแพทย์ > ข้อมูลความไวของเชื้อแบคทีเรียต่อยา

เป้าหมายการออกฤทธิ์ของไทกีไซคลีนนั้นคือทั้งเชื้อแบคทีเรียแกรมบวกและแกรมลบ รวมไปถึงเชื้อแบคทีเรียที่พบเห็นการดื้อยาได้บ่อยอีกบางสายพันธุ์ ข้อมูลความเข้มข้นของยาในระดับต่ำสุด (ในหลอดทดลอง) ที่สามารถยับยั้งการเจริญเติบโตของเชื้อแบคทีเรียที่สำคัญบางชนิด (Minimal Inhibitory Concentration; MIC) ของไทกีไซคลีน ดังแสดงต่อไปนี้ได้:
Escherichia coli: 0.015 μ g/mL — 4 μ g/mL
Klebsiella pneumoniae: 0.06 μ g/mL — 16 μ g/mL
Staphylococcus aureus (methicillin-resistant) : 0.03 μ g/mL — 2 μ g/mL
ทั้งนี้ ไทกีไซคลีนมีฤทธิ์ต้านเชื้อสายพันธุ์ Pseudomonas ได้น้อยมาก
การใช้ประโยชน์ทางการแพทย์ > ขนาดยา

การบริหารยาไทกีไซคลีนด้วยวิธีการฉีดเข้าหลอดเลือดดำนั้นควรบริหารยาอย่างช้า ๆ (30 ถึง 60 นาที) โดยบริหารยาให้ผู้ป่วยทุก 12 ชั่วโมง ผู้ที่มีความปกติของการทำงานของตับจำเป็นต้องมีการปรับลดขนาดยาลงจากปกติ โดยเฉพาะในผู้ที่มีความผิดปกติของตับอย่างรุนแรงนั้นจำเป็นต้องได้รับการติดตามการใช้ยาอย่างใกล้ชิด ส่วนผู้ที่มีการทำงานของไตปกพร่อง รวมถึงผู้ที่ต้องทำการชำระเลือดผ่านเยื่อไม่จำเป็นต้องมีการปรับขนาดยา ยานี้ไม่ได้รับการอนุมัติให้ใช้ในเด็ก และไม่มียาในรูปแบบรับประทาน
การใช้ประโยชน์ทางการแพทย์ > การดื้อยา

กลไกการดื้อต่อไทกีไซคลีนของเชื้อแบคทีเรียในวงศ์เอนเทอร์โรแบคทีเรียซีอี (เช่น E. coli) โดยส่วนใหญ่มักมีสาเหตุมาจากการกลายพันธุ์ของยีน ทำให้มีการขับยาออกจากเซลล์ของแบคทีเรียมากขึ้น ยกตัวอย่างเช่น การเพิ่มการขับยาออกผ่าน RND type efflux pump AcrAB เป็นต้น ในแบคทีเรียบางสายพันธุ์อย่าง Pseudomonas spp. นั้นสามารถดื้อต่อยาไทกีไซคลีนได้โดยธรรมชาติเดิมของเชื้อผ่านกระบวนการการเพิ่มการแสดงออกของยีนบางชนิด เช่น ยีนที่ควบคุมการขนส่งสารออกจากเซลล์ เป็นต้น เชื้อแบคทีเรียบางสายพันธุ์ในวงศ์เอนเทอร์โรแบคทีเรียซีอีพบว่ามีการกลายพันธุ์ของยีนบนไรโบโซมที่มีชื่อว่า ยีน rpsJ  ซึ่งส่งผลให้เชื้อดังกล่าวดื้อต่อยาไทกีไซคลีนได้เข่นกัน
ความปลอดภัยในการใช้ยา > อาการไม่พึงประสงค์

เนื่องด้วยไทกีไซคลีนเป็นยาปฏิชีวนะในกลุ่มเตตราไซคลีน ทำให้ไทกีไซคลีนมีอาการไม่พึงประสงค์เช่นเดียวกันกับอนุพันธุ์ของเตตราไซคลีนอื่น ๆ ในกลุ่ม ซึ่งส่วนใหญ่มักเป็นอาการที่เกี่ยวข้องกับระบบทางเดินอาหาร
อาการไม่พึงประสงค์ของไทกีไซคลีนที่พบได้บ่อย ได้แก่ คลื่นไส้และอาเจียน ซึ่งเกิดขึ้นได้ประมาณร้อยละ 26 และ 18 ของผู้ที่ได้รับไทกีไซคลีนตามลำดับ อย่างไรก็ตาม ความรุนแรงดังกล่าวนั้นส่วนใหญ่มักอยู่ในระดับรุนแรงน้อยถึงปานกลาง และมักพบเกิดขึ้นเฉพาะในช่วงสองวันแรกของการใช้ยาเท่านั้น
ส่วนอาการไม่พึงประสงค์อื่นที่อาจเกิดขึ้นได้ แต่พบอุบัติการณ์ค่อนข้างน้อย (น้อยกว่าร้อยละ 2) ได้แก่ บวม, ปวด และการระคายเคืองตรงตำแหน่งที่ได้รับการบริหารยา, เบื่ออาหาร, ดีซ่าน, การทำงานของตับผิดปกติ, คัน, ตับอ่อนอักเสบเฉียบพลัน, และมีการเพิ่มขึ้นของระยะเวลาโปรทรอมบิน
ความปลอดภัยในการใช้ยา > ข้อควรระวัง

การใช้ยาไทกีไซคลินนั้นจำเป็นต้องมีการระมัดระวังและเฝ้าติดตามเป็นพิเศษในผู้ที่มีภาวะภูมิไวเกินต่อยากลุ่มเตตราไซคลิน, หญิงตั้งครรภ์, และเด็ก ทั้งนี้พบว่าไทกีไซคลินนั้นสามารถก่อให้เกิดพิษต่อทารกในครรภ์ได้ จึงได้มีการจัดลำดับขั้นของยาต่อการตั้งครรภ์ของไทกีไซคลีนให้อยู่ในระดับ D การศึกษาในหนูและกระต่ายพบว่าไทกีไซคลีนสามารถแพร่ผ่านรกเข้าไปยังเนื้อเยื่อของทารกในครรภ์ได้ และมีความสัมพันธุ์กับของการมีน้ำหนักแรกคลอดต่ำกว่าเกณฑ์ของทารก รวมไปถึงการเกิดการกลายเป็นกระดูกที่ช้ากว่าปกติ ถึงแม้การศึกษานี้จะไม่พบว่าไทกีไซคลีนนั้นก่อให้เกิดพิษกับตัวอ่อนในครรภ์ แต่การพิจารณาใช้ยานี้ในหญิงตั้งครรภ์ควรชั่งน้ำหนักเปรียบเทียบระหว่างโทษที่อาจเกิดขึ้นกับประโยชน์ที่จะได้รับจากการรักษาเสมอ นอกจากนี้ การใช้ไทกีไซคลีนในเด็กอาจทำให้เกิดการเปลี่ยนสีของฟันเป็นสีเหลือง เทา หรือน้ำตาลได้ ดังนั้นจึงควรหลีกเลี่ยงการใช้ยานี้ในเด็กยกเว้นมีข้อบ่งใช้ที่จำเป็นและไม่มียาอื่นทดแทน ยิ่งไปกว่านั้น มีรายงานทางคลินิกที่พบว่า การได้รับไทกีไซคลีนมีความสัมพันธ์กับการเกิดภาวะตับอ่อนอักเสบเฉียบพลัน โดยเฉพาะอย่างยิ่งในผู้ป่วยที่เคยได้รับการวินิจฉัยว่ามีโรคซิสติก ไฟโบรซิสร่วมด้วย
การใช้ไทกีไซคลีนมีความสัมพันธ์กับการเพิ่มขึ้นของอัตราการตายในผู้ป่วยโรคปอดอักเสบในโรงพยาบาล (hospital-acquired pneumonia; HAP) โดยเฉพาะอย่างยิ่งในกลุ่มผู้ป่วยโรคปอดอักเสบที่สัมพันธ์กับการใส่ท่อช่วยหายใจ (ventilator-associated pneumonia; VAP) ซึ่งเป็นการใช้ยานี้นอกเหนือข้อบ่งใช้ที่มีการรับรอง แต่การใช้ยานี้ภายใต้ข้อบ่งใช้ที่ได้รับการรับรองอย่าง การติดเชื้อแบคทีเรียของผิวหนังแบบซับซ้อน, การติดเชื้อแบคทีเรียในช่องท้องแบบซับซ้อน และผู้ป่วยเบาหวานที่มีแผลติดเชื้อแบคทีเรียที่เท้านั้นก็มีอัตราการเสียชีวิตที่เพิ่มขึ้นเช่นกัน แต่ความแตกต่างของการเพิ่มขึ้นของอัตราการเสียชีวิตนี้ไม่ได้มีความแตกต่างกันกับกลุ่มที่มีสภาวะโรคเดียวกันแต่ได้รับการรักษาด้วยยาปฏิชีวนะอื่นจนถึงระดับที่มีนัยสำคัญทางสถิติแต่อย่างใด แต่อัตราการเสียชีวิตของผู้ป่วยที่ได้รับการรักษาด้วยไทกีไซคลีนนั้นมีค่าสูงกว่ากลุ่มอื่นในทุก ๆ โรคที่ทำการศึกษา องค์การอาหารและยาของสหรัฐอเมริกาจึงได้มีบังคับให้มีการระบุคำเตือนถึงผลข้างเคียงที่ร้ายแรง (black box warning) ไว้ในเอกสารกำกับยาของไทกีไซคลีน
ความปลอดภัยในการใช้ยา > อาการไม่พึงประสงค์ที่ร้ายแรง

องค์การอาหารและยาของสหรัฐอเมริกาได้มีการระบุคำแจ้งเตือนถึงอาการไม่พึงประสงค์ที่ร้ายแรง (black box warning) จากการใช้ยาไทกีไซคลีนในเดือนกันยายน ค.ศ. 2010 ว่า การใช้ไทกีไซคลีนนั้นทำให้มีความเสี่ยงต่อชีวิตมากขึ้นเมื่อเปรียบเทียบกับการใช้ยาปฏิชีวนะอื่นที่เหมาะสมในข้อบ่งใช้เดียวกัน การเพิ่มขึ้นของอัตราการเสียชีวิตนี้ (ไม่ทราบสาเหตุอื่นที่แน่ชัด) ทำให้มีการสงวนไทกีไซคลีนไว้เป็นการรักษาทางเลือกรองเมื่อได้รับการรักษาด้วยยาปฏิชีวนะอื่นที่เหมาะสมแล้วไม่ได้ผลเท่านั้น
ความปลอดภัยในการใช้ยา > อันตรกิริยาระหว่างยา

ไทกีไซคลีนสามารถเกิดอันตรกิริยาระหว่างยากับยาอื่นได้ เช่น:
วาร์ฟาริน เนื่องจากทั้งวาร์ฟารินและไทกีไซคลีนนั้นมีอัตราการจับกับโปรตีนในกระแสเลือดที่สูงเหมือนกัน ทำให้ผู้ป่วยอาจได้รับผลจากยาใดยาหนึ่งมากเกินไป ถึงกระนั้นแล้ว ก็ยังไม่จำเป็นต้องมีการปรับขนาดยาในกรณีนี้ แต่ต้องมีการติดตามตรวจระยะเวลาโปรทรอมบิน และอัตราส่วนมาตรฐานกลางนานาชาติ (international normalized ratio; INR) อย่างใกล้ชิด หากมีการใช้ยาสองชนิดนี้ร่วมกัน
ยาเม็ดคุมกำเนิด การได้รับไทกีไซคลีนจะลดประสิทธิภาพของยาเม็ดคุมกำเนิด เนื่องจากระดับความเข้มข้นของฮอร์โมนที่ใช้คุมกำเนิดในร่างกายจะลดลง ซึ่งเป็นผลมาจากการที่ไทกีไซคลีนทำลายจุลินทรีย์ประจำถิ่นในทางเดินอาหาร ซึ่งจุลินทรีย์เหล่านั้นมีประโยชน์ต่อการดูดซึมกลับฮอร์โมนเอธินิลเอสตราไดออลกลับเข้าสู่กระแสเลือด
กลไกการออกฤทธิ์

ไทกีไซคลีนจัดเป็นยาปฏิชีวนะชนิดออกฤทธิ์กว้าง (broad-spectrum antibiotic) ซึ่งออกฤทธิ์ยับยั้งกระบวนการการสังเคราะห์โปรตีนของเซลล์  ยาจะยับยั้งการเจริญของเชื้อโดยจับกับหน่วยย่อย 30 เอสของไรโบโซมแบคทีเรีย ซึ่งจะส่งผลให้อะมิโนเอซิลทีอาร์เอ็นเอ (aminoacyl-tRNA) เข้าจับที่ตำแหน่ง A site บนไรโบโซมไม่ได้ นอกจากนี้ ไทกีไซคลินยังมีฤทธิ์ฆ่าเชื้อแบคทีเรียสายพันธุ์ S. pneumoniae และ L. pneumophila อีกด้วย
ทั้งนี้ ไทกีไซคลีนจัดเป็นยากลุ่มเตตราไซคลีนรุ่นที่ 3 ซึ่งถูกจัดอยู่ในกลุ่มย่อยไกลซิลไซคลีน โดยมีลักษณะโครงสร้างที่พิเศษคือ มีส่วนของโมเลกุล N,N-dimethyglycylamido (DMG) ที่คาร์บอนตำแหน่งที่ 9 ของเตตราไซคลีนวง D ซึ่งเป็นส่วนของโมเลกุลที่พบได้เช่นกันในมิโนไซคลีน โดยโครงสร้างส่วนนี้จะทำให้ค่าความเข้มข้นของยาในระดับต่ำสุด (ในหลอดทดลอง) ที่สามารถยับยั้งการเจริญเติบโตของเชื้อแบคทีเรีย (minimal inhibitory concentrations) ทั้งแกรมบวกและแกรมลบลดน้อยลง เมื่อเปรียบกับยาอื่นในกลุ่มเดียวกัน
เภสัชจลนศาสตร์

ไทกีไซคลีนถูกเมแทบอลิซึมผ่านปฏิกิริยากลูคูโรนิเดชันไปเป็นสารประกอบกลูคูโรนิด (glucuronid conjugates) และ N-acetyl-9-aminominocycline ดังนั้น ผู้ป่วยที่มีการทำงานของตับที่ผิดปกติขั้นรุนแรงจึงจำเป็นต้องมีการปรับลดขนาดยาเมื่อจำเป็นต้องใช้ยานี้ โดยยาจะถูกขับออกมากับอุจจาระและปัสสาวะในรูปที่ไม่เปลี่ยนแปลงเป็นส่วนใหญ่ จึงไม่จำเป็นต้องปรับขนาดยานี้ในผู้ป่วยที่มีการทำงานของไตบกพร่อง
สังคมและวัฒนธรรม > การประกาศรับรอง

ไทกีไซคลีนได้รับการรับรองให้ใช้ในการรักษาการติดเชื้อแบคทีเรียของผิวหนังแบบซับซ้อน (complicated skin and soft tissue infections; cSSTI), การติดเชื้อแบคทีเรียในช่องท้องแบบซับซ้อน (complicated intra-abdominal infections; cIAI) และ โรคปอดอักเสบชุมชนที่เกิดจากการติดเชื้อแบคทีเรีย (community-acquired bacterial pneumonia; CAP) ในผู้ป่วยที่มีอายุตั้งแต่ 18 ปีขึ้นไป ในสหราชอาณาจักร ยานี้ได้รับการรับรองให้ใช้ได้ในผู้ใหญ่และเด็กที่มีอายุตั้งแต่ 8 ปีขึ้นไปในการรักษาการติดเชื้อแบคทีเรียของผิวหนังแบบซับซ้อน (ไม่รวมถึงแผลเบาหวานติดเชื้อแบคทีเรียที่เท้า) และการติดเชื้อแบคทีเรียในช่องท้องแบบซับซ้อน เฉพาะกรณีที่ไม่สามารถรักษาได้ด้วยยาปฏิชีวนะอื่นที่มีข้อบ่งใช้เดียวกัน
สังคมและวัฒนธรรม > ชื่อการค้าและชื่อสามัญอื่น

GAR-936
Tygacil
Tigeplug (โดยบริษัท Biocon, ประเทศอินเดีย)
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ ไทกีไซคลีน
มาโกโตะ ฟูรูกาวะ

| มาโกโตะ ฟูรูกาวะ |
| --- | --- |
古川 慎
เกิด:  (1989-09-29) 29 กันยายน ค.ศ. 1989 (35 ปี) จังหวัดคูมาโมโตะ ประเทศญี่ปุ่น
อาชีพ: นักพากย์
องค์การ: ทอยส์แฟ็กตอรี
ส่วนสูง: 170 ซม.
มาโกโตะ ฟูรูกาวะ (ญี่ปุ่น: 古川 慎; โรมาจิ: Furukawa Makoto; 29 กันยายน ค.ศ. 1989 - ) เป็นนักพากย์และ นักร้องชายชาวญี่ปุ่น เกิดในจังหวัดคูมาโมโตะ สังกัดทอยส์แฟ็กตอรี สูง 170 ซม.
ผลงานพากย์

โกลเดนไทม์ (ทาดะ บันริ)
ดอกเตอร์สโตน (โอกิ ไทจุ)
รี-เมน (เอจิริ ทาเกกาซึ)
วิชวลพริซัน (กิลเทีย บริออน)
เลิฟออลเพลย์ (มัตสึดะ โคกิ)
โมบิลสูทกันดั้ม แม่มดจากดาวพุธ (ชัดดิก เซเนลลี)
เทคโนรอยด์ (ไคต์)
คูล โดจิ ดันชิ (อิงาราชิ โมโตฮารุ)
ขังดวลแข้ง (คาราสึ ทาบิโตะ)
โอปัส.คัลเลอร์ส (ซากากิ จิฮารุ)
สาวน้อยเวทมนตร์จอมล้างผลาญ (โอตาคุฮีโร่)
สารวัตรใหญ่

| สารวัตรใหญ่ |
| --- | --- |

ประเภท: แอ๊คชั่น, อาชญากรรม
สร้างโดย: บริษัท กันตนา กรุ๊ป จำกัด (มหาชน) (2537) บริษัท ดราเมจิก จำกัด ในเครือบริษัท ป๊าสั่งย่าสอน จำกัด(2562)
กำกับโดย: นิรัตติศัย กัลย์จาฤก (2537) สพัฌ วิไชยเมธา(พลชย เมธา) (2562)
แสดงนำ: 2537 ลิขิต เอกมงคล มนฤดี ยมาภัย ยุทธพิชัย ชาญเลขา สุภาภรณ์ คำนวณศิลป์ 2562 กันตพงศ์ บำรุงรักษ์ ทัศนียา การสมนุช วาทิต โสภา อิงฟ้า เกตุคำ ดราภดา โสตถิพิทักษ์ สุรศักดิ์ โชติทินวัฒน์
ดนตรีแก่นเรื่องเปิด: พ.ศ. 2537 สารวัตรใหญ่ - ภุชงค์ ณ บางช้าง พ.ศ. 2562   สยบฟ้า - ตั้ว ปณิธิ ลีลาบัณฑิต
ดนตรีแก่นเรื่องปิด: พ.ศ. 2537 สารวัตรใหญ่ - ภุชงค์ ณ บางช้าง พ.ศ. 2562   เธอจะเป็นคนสุดท้าย - โอ๊ต สุรศักดิ์ โชติทินวัฒน์
ประเทศแหล่งกำเนิด:  ไทย
ภาษาต้นฉบับ:  ไทย
จำนวนตอน: พ.ศ. 2537 : 17 ตอน   พ.ศ. 2562 : 15 ตอน
การผลิต
ผู้อำนวยการผลิต: นิรัตติศัย กัลย์จาฤก(2562)
ผู้อำนวยการสร้าง: กันตนา (2537)   คหบดี กัลย์จาฤก (2562)
สถานที่ถ่ายทำ:  ไทย
ความยาวตอน: พ.ศ. 2537 : 105 นาที  พ.ศ. 2562 : 130 นาที
ออกอากาศ
เครือข่าย: ช่อง 7 สี (พ.ศ. 2537)   ช่อง 7 เอชดี (พ.ศ. 2562)
ออกอากาศ: 13 มกราคม พ.ศ. 2562 – 17 กุมภาพันธ์ พ.ศ. 2562
การแสดงที่เกี่ยวข้อง
เลือดเข้าตา (พ.ศ. 2538) ยอดตำรวจหญิง (พ.ศ. 2538) หักลิ้นช้าง (พ.ศ. 2539) สันติบาล (พ.ศ. 2539)
สารวัตรใหญ่ เป็นนวนิยายจากการประพันธ์ของ พล.ต.อ.วสิษฐ เดชกุญชร โดยเป็นนวนิยายลงเป็นตอนในนิตยสารมติชนสุดสัปดาห์ ในเดือนตุลาคม พ.ศ. 2532 และพิมพ์รวมเล่มโดย  สำนักพิมพ์มติชน ถูกสร้างเป็นละครทาง ช่อง 7 มาแล้ว 2 ครั้ง
การสร้างเป็นละครโทรทัศน์

สารวัตรใหญ่ถูกสร้างเป็นละครโทรทัศน์ครั้งแรกเมื่อปี พ.ศ. 2537 ผลิตโดยบริษัท กันตนา จำกัด บทโทรทัศน์โดย วิลาสิณี กำกับการแสดงโดย นิรัตติศัย กัลย์จาฤก นำแสดงโดย ลิขิต เอกมงคล, มนฤดี ยมาภัย, ยุทธพิชัย ชาญเลขา, สุภาภรณ์ คำนวณศิลป์, สิรคุปต์ เมทะนี, ดามพ์ ดัสกร, มานพ อัศวเทพ, รณ ฤทธิชัย, ศักราช ฤกษ์ธำรงค์, อธิวัฒน์ สนิทวงศ์ ณ อยุธยา, เวนย์ ฟอลโคเนอร์ โดยเริ่มออกอากาศตอนแรกวันที่ 11 พฤษภาคม -  6 กรกฎาคม พ.ศ. 2537 ต่อจากละคร สะพานข้ามดาว แต่ฉบับนี้ออกฉายไม่จบ คมชัดลึก กล่าวว่า เนื่องจากละครถูกแบน
ในปี พ.ศ. 2562 บริษัท ดราเมจิก จำกัด ในเครือบริษัท ป๊าสั่งย่าสอน จำกัดได้นำเอาเรื่อง สารวัตรใหญ่ มาสร้างเป็นละครโทรทัศน์อีกครั้งจากมุมมองใหม่ มีการปรับเปลี่ยนเพิ่มเติมเนื้อเรื่องและตัวละครให้เข้ากับยุคสมัยแต่ยังยึดเค้าโครงเรื่องเดิมไว้เป็นหลัก สารวัตรใหญ่ เวอร์ชันปี 2562 เขียนบทโทรทัศน์โดย ภูเขา กำกับการแสดงโดย สพัฌ วิไชยเมธา (พลชย เมธา) นำแสดงโดย กันตพงศ์ บำรุงรักษ์, ทัศนียา การสมนุช, วาทิต โสภา, อิงฟ้า เกตุคำ, ดราภดา โสตถิพิทักษ์, อนุวัฒน์ นิวาตวงศ์, ภุชิสสะ ศุภธนพัฒน์, สุรศักดิ์ โชติทินวัฒน์, นันทศัย พิศลยบุตร, สุเมธ องอาจ, ปราปต์ปฎล สุวรรณบาง, ศุภวัฒน์ อ่ำประสิทธิ์ ออกอากาศทุกวันศุกร์ เวลา 20.05 น. เสาร์ อาทิตย์ เวลา 20.15 น. เริ่มวันอาทิตย์ที่ 13 มกราคม 2562 - 17 กุมภาพันธ์ 2562 เวลา 20.15 น. ต่อจากละคร จ้าวสมิง และได้ถูกนำกลับมารีรันหลังข่าวแล้วถึง 2 ครั้ง โดยครั้งที่ 1 ออกอากาศทุกวันศุกร์ 20.20 น. เสาร์-อาทิตย์ เวลา 20.15 น. เริ่มวันอาทิตย์ที่ 8 ธันวาคม 2562 และครั้งที่ 2 ทุกวันจันทร์-พฤหัสบดี 21.40 น. เริ่มตอนแรก 18 ตุลาคม 2566
สารวัตรใหญ่เวอร์ชั่นล่าสุดได้รับความนิยมสูงสุดจากผู้ชม เพราะนอกจากจะเป็นละครที่ทำสถิติเรตติ้งสูงสุด 5 สัปดาห์ติดต่อกันแล้ว ยังเป็นละครที่ทำเรตติ้งตอนจบทั่วประเทศสูงถึง 11.3 ซึ่งสูงสุดเป็นอันดับที่ 2 ของปี 2562 นอกจากนั้น สารวัตรใหญ่ 2562 ยังได้รับรางวัลต่างๆ อาทิเช่น รางวัลช่อสะอาด ประจำปี 2562 ที่จะจัดขึ้นโดย สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) เพื่อให้กำลังใจบุคคล หรือองค์กร ที่ช่วยปลูกฝังและส่งเสริมคุณธรรมในการปกป้องและปราบปรามการทุจริต และรางวัล มายามหาชน 2019 สาขาละครแอคชั่นยอดเยี่ยมแห่งปี
เนื้อเรื่อง

พ.ต.ต. ใหญ่ เวโรจน์ เป็นอดีตตำรวจตระเวนชายแดน (ตชด.) ที่ถูกย้ายไปปฏิบัติหน้าที่สารวัตรใหญ่ ที่ สภ.อ. พระลาน จังหวัดพระกำแพง ในเริ่มแรก ใหญ่ไม่แน่ใจว่าตนจะปฏิบัติหน้าที่นี้ได้หรือไม่ เพราะเคยแต่ทำงานด้านปราบปรามผู้ก่อการร้ายมาตลอด ในวันแรกที่ย้ายไป เขาก็ได้พบกับการทำหน้าที่ของตำรวจที่นั่นแล้ว และพบว่ามันเป็นพื้นที่ ๆ สกปรก เต็มไปด้วยอาชญากรรม การคอรัปชั่น ตำรวจก็ไม่เอาใจใส่ต่อการปฏิบัติหน้าที่ โดยมี ว่าที่ ร.ต.ต. พิทยาธร นายตำรวจหนุ่มจบใหม่เฝ้าดูอยู่และหวังให้ใหญ่เป็นแบบอย่าง
จึงเป็นหน้าที่ของใหญ่ เวโรจน์ นายตำรวจน้ำดีที่มีอุดมคติ ผู้ที่จะมาทำหน้าที่สารวัตรใหญ่ที่นี่จะต้องเอาชนะและเปลี่ยนแปลงพื้นที่นี้ให้เป็นพื้นที่ที่ดีให้ได้
แหล่งข้อมูลอื่น

เรื่องย่อละคร สารวัตรใหญ่ | ช่อง 7HD
สารวัตรใหญ่ ที่สยามโซน
18 กะรัต

| 18 กะรัต |
| --- | --- |
กำกับ: ศุภักษร
ผู้ช่วยผู้กำกับ: นิรันดร์ ธรรมปรีชา ณรงค์ เชาวราษฎร์
บทภาพยนตร์: ศุภักษร
ถ่ายภาพ: ธีระศักดิ์ เกียรติดุริยกุล
บริษัทผู้สร้าง: พีดี โปรโมชั่น  
วันฉาย: 19 ตุลาคม 2528
ประเทศ: ไทย
ภาษา: ไทย
18 กะรัต เป็นภาพยนตร์ไทยขนาด 35 มม. เสียงในฟิล์ม ของค่ายพีดี โปรโมชั่น จากการกำกับของศุภักษร นำแสดงโดยนักร้องจากอัลบั้ม 18 กะรัตจำนวน 22 คนเข้าฉายครั้งแรกเมื่อวันที่ 19 ตุลาคม 2528 ที่โรงภาพยนตร์เพชรรามา เพชรเอ็มไพร์
นักแสดง > นักแสดงชาย

สายชล ระดมกิจ
ทรรศิน บุญแต่ง
ตวงสิทธิ์ เรียมจินดา
ปิยเมธ หาริกุล
วิรุฬ สกุลทรัพย์ไพศาล
กอบกิจ ทับทิม
กำธร ศรวิจิตร
สุเทพ ประยูรพิทักษ์
สมบุญ โชติหิรัญพาณิชย์
ชูชาติ ทองประดิษฐ์
สมประสงค์ สิงหวนวัฒน์
นักแสดง > นักแสดงหญิง

จิรนุช กาญจนเรขา
ลีลาวดี วัชโรบล
พัชรา แวงวรรณ
ต้อม วงศ์ข้าหลวง
ดิศราพร อิศรางกูร ณ อยุธยา
นิภาวรรณ ทวีพรสวรรค์
จุไรรัตน์ รัตนวงศ์
สุชาดา ธัญจิระ
สุจิตรา อินทรภักดี
สุนิตย์ นภาศรี
พัชรี จันทร์สว่าง
ยูฟ่าซูเปอร์คัพ

| --- | --- |

ผู้จัด: ยูฟ่า
ก่อตั้ง: ค.ศ. 1972; 53 ปีที่แล้ว (1972) (แข่งขันอย่างเป็นทางการ ตั้งแต่ ค.ศ. 1973)
ภูมิภาค: ยุโรป
จำนวนทีม: 2
ทีมชนะเลิศปัจจุบัน:  เรอัลมาดริด (สมัยที่ 6)
ทีมที่ประสบความสำเร็จที่สุด:  เรอัลมาดริด (6 สมัย)
เว็บไซต์: uefa.com/uefasupercup
 ยูฟ่าซูเปอร์คัพ 2025
ยูฟ่าซูเปอร์คัพ (อังกฤษ: UEFA Super Cup) เป็นการแข่งขันฟุตบอลซูเปอร์คัพประจำปีจัดโดย ยูฟ่า โดยแข่งขันระหว่างผู้ชนะเลิศ ยูฟ่าแชมเปียนส์ลีก และยูฟ่ายูโรปาลีก ชื่ออย่างเป็นทางการของการแข่งขันเดิมคือ ซูเปอร์คอมเพทิชัน ต่อมาก็มีชื่อว่า ยูโรเปียนซูเปอร์คัพ และเปลี่ยนชื่อเป็น ยูฟ่าซูเปอร์คัพ ในปี 1995 ตามนโยบายการสร้างแบรนด์ใหม่ของยูฟ่า
ตั้งแต่ ค.ศ. 1972 ถึง 1999 ยูฟ่าซูเปอร์คัพแข่งขันระหว่างผู้ชนะเลิศ ยูโรเปียนคัพ/ยูฟ่าแชมเปียนส์ลีก และผู้ชนะเลิศ ยูโรเปียน/ยูฟ่าคัพวินเนอร์สคัพ หลังยูฟ่าคัพวินเนอร์สคัพถูกยกเลิก ยูฟ่าซูเปอร์คัพก็แข่งขันระหว่างผู้ชนะเลิศ ยูฟ่าแชมเปียนส์ลีก และผู้ชนะเลิศ ยูฟ่าคัพ ซึ่งต่อมาเปลี่ยนชื่อเป็น ยูฟ่ายูโรปาลีก ใน ค.ศ. 2009
แชมป์ปัจจุบันคือ เรอัลมาดริด ผู้ชนะเลิศแชมเปียนส์ลีก โดยชนะอาตาลันตา ผู้ชนะเลิศยูโรปาลีก ด้วยผลประตู 2–0 ใน ค.ศ. 2024 เรอัลมาดริดยังเป็นสโมสรที่ประสบความสำเร็จมากที่สุดในรายการนี้ โดยชนะเลิศหกครั้ง
ประวัติ

ยูฟ่าซูเปอร์คัพ หรือยูโรเปียนซูเปอร์คัพ เริ่มทำการแข่งขันครั้งแรกในปี ค.ศ. 1972 ผู้ริเริ่มคือ แอนตั้น วิทแคมป์ นักข่าวและผู้อำนวยการด้านกีฬาของหนังสือพิมพ์เดอ เทเลกราฟ ในประเทศเนเธอร์แลนด์ ความคิดนี้เริ่มขึ้นเมื่อดัตช์โททัลฟุตบอลกำลังเป็นที่นิยมมากในยุโรป และกำลังอยู่ในยุคทองของสโมสรจากเนเธอร์แลนด์ โดยวิทแคมป์เสนอให้นำเอาทีมชนะเลิศยูโรเปียนคัพ มาพบกับทีมชนะเลิศยูฟ่าคัพวินเนอร์สคัพ
เมื่อทุกสิ่งทุกอย่างพร้อม การแข่งขันรายการใหม่กำลังจะเกิดขึ้น อย่างไรก็ดี ความคิดที่จะเห็นการแข่งขันรายการนี้ เป็นการแข่งขันแบบเป็นทางการของวิทแคมป์ ได้ถูกปฏิเสธโดยประธานของยูฟ่า
แต่ถึงกระนั้น ถ้วยใบนี้ก็ยังยืนยันที่จะเดินหน้าจัดการแข่งขันต่อไป โดยเป็นการแข่งขันแบบเหย้า-เยือน สนับสนุนการเงินโดยหนังสือพิมพ์เดอ เทเลกราฟนั่นเอง ซึ่งอายักซ์ เอาชนะเรนเจอร์ส คว้าแชมป์สมัยแรกมาครองได้สำเร็จ หลังจากนั้น การแข่งขันรายการนี้จึงได้รับการรับรองจากยูฟ่า
แม้ว่าระบบการแข่งขันแบบเหย้า-เยือนจะยังคงดำเนินต่อไป แต่ในบางปี ยูโรเปียนซูเปอร์คัพ ก็ต้องทำการแข่งขันแบบนัดเดียว ด้วยเหตุผลเกี่ยวกับตารางเวลาในการแข่งขันและเหตุผลทางด้านการเมือง และในปี ค.ศ. 1974, 1981 และ 1985 ยูโรเปียนซูเปอร์คัพ ไม่มีการแข่งขัน
ตั้งแต่ปี ค.ศ. 1998 เป็นต้นมา ยูโรเปียนซูเปอร์คัพได้ทำการแข่งขันแบบนัดเดียวรู้ผล ที่สนามสต๊าด หลุยส์ เดอซ์ ในโมนาโก
เมื่อสิ้นสุดฤดูกาล 1998-99 ยูฟ่าได้ยกเลิกการแข่งขันรายการยูฟ่าคัพวินเนอร์สคัพ และตั้งแต่เริ่มต้นฤดูกาล 1999-2000 ยูโรเปียนซูเปอร์คัพจะเป็นการแข่งขันกันระหว่างทีมชนะเลิศยูฟ่าแชมเปียนส์ลีก (หรือยูโรเปียนคัพเดิม) กับทีมชนะเลิศยูฟ่ายูโรปาลีก (หรือยูฟ่าคัพเดิม)
รางวัล > ถ้วยรางวัล

ยูฟ่าจะเก็บรักษาถ้วยรางวัลยูฟ่าซูเปอร์คัพไว้ตลอดเวลา สโมสรผู้ชนะเลิศจะได้รับถ้วยรางวัลจำลองขนาดเท่าของจริง และจะได้รับเหรียญทองจำนวน 40 เหรียญ และรองชนะเลิศจะได้รับเหรียญเงินจำนวน 40 เหรียญ
ถ้วยรางวัลซูเปอร์คัพมีการเปลี่ยนแปลงหลายครั้งในประวัติศาสตร์ ถ้วยรางวัลแรกถูกมอบให้กับอายักซ์ในปี 1973 ต่อมาในปี 1977 ถ้วยรางวัลเดิมได้ถูกแทนที่ด้วยแผ่นโลหะที่มีตราสัญลักษณ์ยูฟ่าสีทอง ต่อมาในปี 1987 ถ้วยรางวัลถัดมาคือถ้วยรางวัลสโมสรยุโรปที่เล็กและเบาที่สุด โดยมีน้ำหนัก 5 กิโลกรัม และมีความสูง 42.5 เซนติเมตร ขณะที่ถ้วยรางวัลยูฟ่าแชมเปียนส์ลีกมีน้ำหนัก 8 กิโลกรัม และถ้วยรางวัลยูฟ่ายูโรปาลีก มีน้ำหนัก 15 กิโลกรัม ถ้วยรางวัลได้รับการออกแบบและผลิตที่เวิร์กช็อปเบอร์โตนีในมิลาน ถ้วยรางวัลใหม่ซึ่งใหญ่กว่าถ้วยรางวัลก่อนหน้านี้ เปิดตัวเมื่อปี 2006 โดยมีน้ำหนัก 12.2 กิโลกรัม และมีความสูง 58 เซนติเมตร
ก่อน ค.ศ. 2008 สโมสรที่ชนะเลิศยูฟ่าซูเปอร์คัพสามครั้งติดต่อกันหรือชนะเลิศห้าครั้ง จะได้รับถ้วยรางวัลแบบดั้งเดิมและเครื่องหมายแสดงความยอมรับพิเศษ ตั้งแต่นั้นเป็นต้นมา ถ้วยรางวัลแบบดั้งเดิมจะเก็บรักษาไว้โดยยูฟ่าเท่านั้น มิลาน, บาร์เซโลนา และเรอัลมาดริด เป็นสโมสรที่ได้รับเกียรตินี้ โดยชนะเลิศสโมสรละห้าสมัย แต่มีเพียงมิลานเท่านั้นที่ได้รับถ้วยรางวัลอย่างเป็นทางการถาวรในปี 2007 บาร์เซโลนา และเรอัลมาดริด ชนะเลิศสมัยที่ห้าของพวกเขาในปี 2015 และ 2022 ตามลำดับ เมื่อนโยบายดังกล่าวไม่ได้บังคับใช้อีกต่อไป
รางวัล > เงินรางวัล

ณ ปี 2020 จำนวนเงินรางวัลคงที่ที่จ่ายให้กับสโมสรมีดังนี้:
รองชนะเลิศ: €3,800,000
ชนะเลิศ: €5,000,000
การแข่งขันนัดชิงชนะเลิศ > รอบชิงชนะเลิศ (นัดเดียว)

| ฤดูกาล | ทีมชนะเลิศยูฟ่าแชมเปียนส์ลีก | ผลประตู | ทีมชนะเลิศยูฟ่ายูโรปาลีก | สนาม |
| --- | --- | --- | --- | --- |
| 2024 |  เรอัลมาดริด | 2 – 0 |  อาตาลันตา | สนามกีฬาแห่งชาติ, วอร์ซอ  |
| 2023 |  แมนเชสเตอร์ซิตี | 1 – 1 (ชนะดวลจุดโทษ 5–4) |  เซบิยา | สนามกีฬาคาไรสคาคิส, ไพรีอัส  |
| 2022 |  เรอัลมาดริด | 2 – 0 |  ไอน์ทรัคท์ฟรังค์ฟวร์ท | สนามกีฬาโอลิมปิกเฮลซิงกิ, เฮลซิงกิ  |
| 2021 |  เชลซี | 1 – 1 (ชนะดวลจุดโทษ 6–5) |  บิยาร์เรอัล | วินด์เซอร์พาร์ก, เบลฟาสต์  |
| 2020 |  ไบเอิร์นมิวนิก | 2 – 1 (หลังต่อเวลาพิเศษ) |  เซบิยา | ปุชกาชออเรนอ, บูดาเปสต์  |
| 2019 |  ลิเวอร์พูล | 2 – 2  (ชนะดวลจุดโทษ 5–4) |  เชลซี | โวดาโฟน พาร์ค, อิสตันบูล  |
| 2018 |  เรอัลมาดริด | 2 – 4 (หลังต่อเวลาพิเศษ) |  อัตเลติโกเดมาดริด | อ. เลอ ค็อค อาเรนา, ทาลลินน์  |
| 2017 |  เรอัลมาดริด | 2 – 1 |  แมนเชสเตอร์ยูไนเต็ด | ฟิลิป ทู อาเรนา, สโกเปีย  |
| 2016 |  เรอัลมาดริด | 3 – 2 (หลังต่อเวลาพิเศษ) |  เซบิยา | แลร์คันดัลสตาดีโอน, ทรอนด์เฮม  |
| 2015 |  บาร์เซโลนา | 5 – 4 (หลังต่อเวลาพิเศษ) |  เซบิยา | บอริส ไพแชดซ์ ดีนาโม อาเรนา, ทบิลีซี  |
| 2014 |  เรอัลมาดริด | 2 – 0 |  เซบิยา | คาร์ดิฟฟ์ซิตีสเตเดียม, คาร์ดิฟฟ์  |
| 2013 |  ไบเอิร์นมิวนิก | 2 – 2  (ชนะดวลจุดโทษ 5–4) |  เชลซี | ซิโนโบสเตเดียม, ปราก  |
| 2012 |  เชลซี | 1 – 4 |  อัตเลติโกเดมาดริด | สต๊าด หลุยส์ เดอซ์, โมนาโก  |
| 2011 |  บาร์เซโลนา | 2 – 0 |  โปร์ตู | สต๊าด หลุยส์ เดอซ์, โมนาโก  |
| 2010 |  อินเตอร์มิลาน | 0 – 2 |  อัตเลติโกเดมาดริด | สต๊าด หลุยส์ เดอซ์, โมนาโก  |
| 2009 |  บาร์เซโลนา | 1 – 0 (หลังต่อเวลาพิเศษ) |  ชัคตาร์โดเนตสค์ | สต๊าด หลุยส์ เดอซ์, โมนาโก  |
| 2008 |  แมนเชสเตอร์ยูไนเต็ด | 1 – 2 |  เซนิตเซนต์ปีเตอร์สเบิร์ก | สต๊าด หลุยส์ เดอซ์, โมนาโก  |
| 2007 |  มิลาน | 3 – 1 |  เซบิยา | สต๊าด หลุยส์ เดอซ์, โมนาโก  |
| 2006 |  บาร์เซโลนา | 0 – 3 |  เซบิยา | สต๊าด หลุยส์ เดอซ์, โมนาโก  |
| 2005 |  ลิเวอร์พูล | 3 – 1  (หลังต่อเวลาพิเศษ) |  ซีเอสเคเอ มอสโก | สต๊าด หลุยส์ เดอซ์, โมนาโก  |
| 2004 |  โปร์ตู | 1 – 2 |  บาเลนเซีย | สต๊าด หลุยส์ เดอซ์, โมนาโก  |
| 2003 |  มิลาน | 1 – 0 |  โปร์ตู | สต๊าด หลุยส์ เดอซ์, โมนาโก  |
| 2002 |  เรอัลมาดริด | 3 – 1 |  ไฟเยอโนร์ด | สต๊าด หลุยส์ เดอซ์, โมนาโก  |
| 2001 |  ไบเอิร์นมิวนิก | 2 – 3 |  ลิเวอร์พูล | สต๊าด หลุยส์ เดอซ์, โมนาโก  |
| 2000 |  เรอัลมาดริด | 1 – 2  (หลังต่อเวลาพิเศษ) |  กาลาทาซาไร | สต๊าด หลุยส์ เดอซ์, โมนาโก  |
| ฤดูกาล | ชนะเลิศยูฟ่าแชมเปียนส์ลีก | ผลคะแนน | ชนะเลิศยูฟ่าคัพวินเนอร์สคัพ | สนาม |
| 1999 |  แมนเชสเตอร์ยูไนเต็ด | 0 – 1 |  ลาซิโอ | สต๊าด หลุยส์ เดอซ์, โมนาโก  |
| 1998 |  เรอัลมาดริด | 0 – 1 |  เชลซี | สต๊าด หลุยส์ เดอซ์, โมนาโก  |